ਨੇਪਾਲ ਵਿੱਚ ਕ੍ਰਿਕਟ
ਕ੍ਰਿਕਟ ਦੂਸਰੀ ਅਜਿਹੀ ਖੇਡ ਹੈ ਜੋ ਕਿ ਨੇਪਾਲ ਵਿੱਚ ਫੁੱਟਬਾਲ ਤੋਂ ਬਾਅਦ ਵਧੇਰੇ ਖੇਡੀ ਜਾਂਦੀ ਹੈ। ਇਹ ਖੇਡ ਨੇਪਾਲ ਵਿੱਚ ਕਾਫੀ ਲੋਕ ਖੇਡਣਾ ਪਸੰਦ ਕਰਦੇ ਹਨ, ਖ਼ਾਸ ਕਰਕੇ ਉਹ ਲੋਕ ਕ੍ਰਿਕਟ ਵਧੇਰੇ ਖੇਡਦੇ ਹਨ ਜੋ ਤੇਰਾਏ ਖੇਤਰ ਦੇ ਹਨ ਭਾਵ ਕਿ ਭਾਰਤ ਦੇ ਨਜ਼ਦੀਕ ਰਹਿੰਦੇ ਹਨ। ਨੇਪਾਲ ਰਾਸ਼ਟਰੀ ਕ੍ਰਿਕਟ ਟੀਮ ਦੀ ਕ੍ਰਿਕਟ ਵਿੱਚ ਵੱਡੀ ਉਪਲਬਧੀ ਇਹ ਸੀ ਕਿ ਇਹ ਟੀਮ ਬੰਗਲਾਦੇਸ਼ ਵਿੱਚ ਹੋਏ 2014 ਆਈਸੀਸੀ ਵਿਸ਼ਵ ਟਵੰਟੀ20 ਦੇ ਕੁਆਲੀਫ਼ਿਕੇਸ਼ਨ ਟੂਰਨਾਮੈਂਟ ਤੱਕ ਪਹੁੰਚੀ ਸੀ। ਰਾਸ਼ਟਰੀ ਕ੍ਰਿਕਟ ਅਕੈਡਮੀ ਦੀ ਸ਼ੁਰੂਆਤ ਨੇਪਾਲ ਵਿੱਚ ਜਨਵਰੀ 2013 ਵਿੱਚ ਕੀਤੀ ਗਈ ਸੀ। ਇਹ ਸ਼ੁਰੂਆਤ ਨੇਪਾਲ ਦੀ ਕ੍ਰਿਕਟ ਐਸੋਸ਼ੀਏਸ਼ਨ ਨੇ ਕੀਤੀ ਸੀ ਤਾਂ ਕਿ ਨੇਪਾਲ ਵਿੱਚੋਂ ਵੀ ਕ੍ਰਿਕਟ ਲਈ ਖਿਡਾਰੀ ਪੈਦਾ ਹੋ ਸਕਣ। ਇਸ ਅਕੈਡਮੀ ਰਾਹੀਂ ਰਾਸ਼ਟਰੀ ਪੁਰਸ਼ ਟੀਮ, ਅੰਡਰ-19 ਕ੍ਰਿਕਟ ਟੀਮ ਅਤੇ ਮਹਿਲਾ ਰਾਸ਼ਟਰੀ ਕ੍ਰਿਕਟ ਟੀਮ ਨੂੰ ਸਹੂਲਤਾਂ ਵੀ ਮੁਹੱਈਆ ਕਰਵਾਈਆਂ ਗਈਆਂ ਸਨ। ਦਸੰਬਰ 2012 ਅਨੁਸਾਰ, ਇੱਥੇ 429 ਸੀਨੀਅਰ ਕ੍ਰਿਕਟ ਕਲੱਬ ਅਤੇ 227 ਜੂਨੀਅਰ ਕ੍ਰਿਕਟ ਕਲੱਬ ਹਨ।